Document ID: 32011R1224

IZVEDBENA UREDBA KOMISIJE (EU) št. 1224/2011
z dne 28. novembra 2011
za člene 66 do 73 Uredbe Sveta (ES) št. 1186/2009 o sistemu oprostitev carin Skupnosti
(kodificirano besedilo)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1186/2009 z dne 16. novembra 2009 o sistemu oprostitev carin v Skupnosti (1),
ob upoštevanju naslednjega:
(1)
Uredba Komisije (EGS) št. 2289/83 z dne 29. julija 1983 o določbah za izvajanje členov 70 do 78 Uredbe Sveta (EGS) št. 918/83 o sistemu oprostitev carin v Skupnosti (2) je bila večkrat (3) bistveno spremenjena. Zaradi jasnosti in racionalnosti bi bilo treba navedeno uredbo kodificirati.
(2)
Ukrepi, predvideni s to uredbo, so v skladu z mnenjem Odbora za carinski zakonik, -
SPREJELA NASLEDNJO UREDBO:
NASLOV I
PODROČJE UPORABE
Člen 1
Ta uredba predpisuje določbe za izvajanje členov 66 do 73 Uredbe (ES) št. 1186/2009.
NASLOV II
DOLOČBE ZA UVOZ, KI GA OPRAVLJAJO USTANOVE ALI ORGANIZACIJE
POGLAVJE I
Splošne določbe
Oddelek 1
Obveznosti ustanov ali organizacij, ki se jim predmeti dobavljajo
Člen 2
1. Uvoz predmetov iz členov 67 ter 68 Uredbe (ES) št. 1186/2009 brez uvoznih dajatev nalaga ustanovi ali organizaciji, ki se ji predmeti dobavljajo obveznosti:
(a)
da zadevne predmete pošlje neposredno na deklarirani namembni kraj;
(b)
da jih vnese v svoj inventar;
(c)
da jih uporablja izključno za namene, določene v navedenih členih;
(d)
da olajša preverjanje, ki je po mnenju pristojnih organov potrebno za zagotovitev, da pogoji za odobritev uvoza brez uvoznih dajatev so ali ostanejo izpolnjeni.
2. Vodje ustanov ali organizacij, ki se jim predmeti dobavljajo, ali njihovi pooblaščeni zastopniki dajo pristojnim organom izjavo, da se zavedajo raznih obveznosti iz odstavka 1 in se zavezujejo, da jih bodo izpolnjevali.
Pristojni organi lahko zahtevajo, da se izjava iz prvega pododstavka predloži za vsak uvoz posebej, za več uvozov skupaj ali za vse uvoze, ki jih bo opravila ustanova ali organizacija, ki se ji predmeti dobavljajo.
Oddelek 2
Določbe, ki se uporabljajo, če se predmeti posodijo, dajo v najem ali prenesejo
Člen 3
1. Kadar se uporablja drugi pododstavek člena 72(2) Uredbe (ES) št. 1186/2009, je ustanova ali organizacija, ki se ji predmeti za invalidne osebe posodijo, dajo v najem ali prenesejo, od dneva prejema predmeta dolžna izpolnjevati enake obveznosti, kakor so določene v členu 2 te uredbe.
2. Kadar se ustanova ali organizacija, ki se ji predmeti posodijo, dajo v najem ali prenesejo, nahaja v drugi državi članici kakor ustanova ali organizacija, ki je predmete posodila, dala v najem ali prenesla, izda ob odpremi teh predmetov pristojni carinski urad države članice, v kateri se predmeti odpremijo, kontrolni izvod T5 v skladu s pravili iz členov 912a do 912g Uredbe Komisije (EGS) št. 2454/93 (4) in s tem zagotovi, da so takšni predmeti dani v uporabo, pri kateri so še naprej upravičeni do uvoza brez uvoznih dajatev.
V ta namen se v kontrolni izvod T 5 v polju 104 pri oznaki „drugo“ vpiše ena od navedb, naštetih v Prilogi I.
3. Odstavka 1 in 2 se smiselno uporabljata za posojanje, dajanje v najem ali prenos rezervnih in sestavnih delov ali posebnih dodatkov za predmete, namenjene invalidnim osebam, ter za orodje za vzdrževanje, kontrolo, kalibriranje ali popravilo navedenih predmetov, ki so bili na podlagi člena 67(2) in člena 68(2) Uredbe (ES) št. 1186/2009 uvoženi brez uvoznih dajatev.
POGLAVJE II
Posebne določbe o uvozu predmetov iz člena 67(1) Uredbe (ES) št. 1186/2009 brez uvoznih dajatev
Člen 4
1. Za uvoz predmetov za slepe brez uvoznih dajatev na podlagi člena 67(1) Uredbe (ES) št. 1186/2009 vodje ustanov ali organizacij, ki se jim predmeti dobavljajo, ali njihovi pooblaščeni zastopniki vložijo vlogo pri pristojnem organu države članice, v kateri se nahaja ustanova ali organizacija.
Vlogi so priložene vse informacije, ki jih pristojni organ šteje za potrebne, da lahko ugotovi, ali so izpolnjeni pogoji, predpisani za odobritev uvoza brez uvoznih dajatev.
2. Pristojni organ države članice, v kateri se nahaja ustanova ali organizacija, ki se ji predmeti dobavljajo, neposredno odloči o vlogi iz prvega odstavka.
POGLAVJE III
Posebne določbe o uvozu predmetov iz člena 68(1) Uredbe (ES) št. 1186/2009 brez uvoznih dajatev
Člen 5
1. Za uvoz predmetov za invalidne osebe brez uvoznih dajatev na podlagi člena 68(1) Uredbe (ES) št. 1186/2009 vodje ustanov ali organizacij, ki se jim predmeti dobavljajo, ali njihovi pooblaščeni zastopniki vložijo vlogo pri pristojnem organu države članice, v kateri se nahaja ustanova ali organizacija.
2. Vloga iz odstavka 1 vsebuje naslednje informacije o zadevnih predmetih:
(a)
natančen trgovski opis predmeta, kot ga uporablja proizvajalec, njegovo domnevno uvrstitev v kombinirano nomenklaturo in objektivne tehnične značilnosti, ki kažejo na to, da je bil narejen izrecno za izobraževanje, zaposlovanje ali socialno napredovanje invalidnih oseb;
(b)
ime ali firmo in naslov proizvajalca in, če je na voljo, dobavitelja;
(c)
državo porekla predmeta;
(d)
namembni kraj predmeta;
(e)
natančno uporabo, za katero je predmet namenjen;
(f)
ceno predmeta ali njegovo carinsko vrednost;
(g)
količine zadevnega predmeta.
Vlogi morajo biti priložena listinska dokazila, ki zagotavljajo vse ustrezne informacije o značilnostih in tehničnih specifikacijah predmeta.
Člen 6
Pristojni organ države članice, v kateri se nahaja ustanova ali organizacija, ki se ji predmeti dobavljajo, neposredno odloči o vlogah iz člena 5.
Člen 7
Dovoljenja za uvoz brez uvoznih dajatev veljajo šest mesecev.
Pristojni organi lahko upoštevaje posebne okoliščine posameznega primera določijo daljše obdobje.
POGLAVJE IV
Posebne določbe o uvozu rezervnih in sestavnih delov, posebnih dodatkov ali orodja iz člena 67(2) in člena 68(2) Uredbe (ES) št. 1186/2009 brez uvoznih dajatev
Člen 8
Za namene iz člena 67(2) in člena 68(2) Uredbe (ES) št. 1186/2009 posebni dodatki pomenijo izdelke, posebej izdelane za uporabo z določenim predmetom za izboljšanje njegovega učinka in možnosti uporabe.
Člen 9
Za uvoz rezervnih in sestavnih delov, posebnih dodatkov ali orodja brez uvoznih dajatev na podlagi člena 67(2) ali člena 68(2) Uredbe (ES) št. 1186/2009 vodje ustanov ali organizacij, ki se jim predmeti dobavljajo, ali njihovi pooblaščeni zastopniki vložijo vlogo pri pristojnem organu države članice, v kateri se nahaja ustanova ali organizacija.
Takšni vlogi so priloženi vsi podatki, ki jih pristojni organ šteje za potrebne, da lahko ugotovi, ali so pogoji iz člena 67(2) ali člena 68(2) Uredbe (ES) št. 1186/2009 izpolnjeni.
Člen 10
Pristojni organ države članice, v kateri se nahaja ustanova ali organizacija, ki se ji predmeti dobavljajo, neposredno odloči o vlogi iz člena 9.
NASLOV III
DOLOČBE ZA UVOZE, KI JIH OPRAVLJAJO SLEPE IN DRUGE INVALIDNE OSEBE
Člen 11
Členi 4, 8, 9 in 10 se smiselno uporabljajo za uvoz predmetov iz prvega in drugega pododstavka člena 67 Uredbe (ES) št. 1186/2009 z oprostitvijo uvoznih dajatev, ki jih slepe osebe uvozijo za lastno uporabo.
Člen 12
Naslednje se smiselno uporablja za oprostitev uvoznih dajatev za predmete, ki jih uvozijo invalidne osebe za lastno uporabo:
(a)
členi 5, 6 in 7 za predmete iz člena 68(1) Uredbe (ES) št. 1186/2009,
(b)
členi 8, 9 in 10 za predmete iz člena 68(2) Uredbe (ES) št. 1186/2009.
Člen 13
Pristojni organi lahko dovolijo, da je vloga iz členov 4 in 5 narejena v poenostavljeni obliki, če gre za predmete, uvožene pod pogoji iz členov 11 in 12.
NASLOV IV
KONČNE DOLOČBE
Člen 14
Uredba (EGS) št. 2289/83 se razveljavi.
Sklici na razveljavljeno uredbo, se upoštevajo kot sklici na to uredbo in se berejo v skladu s korelacijsko tabelo v Prilogi III.
Člen 15
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. novembra 2011

Labels: 0
3